Physical. „Physical“ ingliz qoʻshiqchisi Dua Lipa tomonidan ikkinchi studiyaviy albomi boʻlmish "Future Nostalgia" (2020) uchun ijro etilgan qoʻshiqdir. Lipa qoʻshiq soʻzlarini Jason Evigan, Clarence Coffee Jr. va Sarah Hudson bilan birgalikda 1980-yillar musiqasi va "Flashdance" (1983) filmidan ilhomlangan tarzda yozgan. Qoʻshiqqa Evigan va Koz produserlik qilishgan. Lipa ashulada soʻzlashuv soʻzlaridan foydalanadi. Qoʻshiq soʻzlari ayol vakolatlari va instinktlariga ishonish mavzularini koʻrsatish bilan birga munosabatlarning asal oyi davrini muhokama qiladi. „Physical“ ashulasi 2020-yil 30-yanvarda albomning ikkinchi singli oʻlaroq Warner Records leybli tomonidan chiqarildi. Musiqa tanqidchilari tomonidan xush qarshilandi. Tanqidchilar ashulaning yuqori energiyasi va Lipaning vokaliga 1980-yillarning oʻziga xos qayta talqini oʻlaroq qarashdi. Bu tarona 2021-yilda oʻtkazilgan Brit mukofotlar topshirish marosimida „Yil qoʻshigʻi“ nominatsiyasiga nomzod boʻldi. Koʻplab "Billboard", "The Guardian" va "NME" kabi jurnallar chop etgan yil soʻngidagi musiqiy chartlardan oʻrin oldi. Ashula Bolgariya, Xorvatiya, Isroil, Lebanon va Polsha mamlakatlari chartlarida birinchi raqamni band qildi, yana 17 ta mamlakatda esa top 10 talikka kirdi. UK Singles Chartda uchinchi raqamni egallagan bu tarona Lipaning Buyuk Britaniya musiqiy chartlarida top oʻntalikka kirgan sakkizinchi ashulasi boʻldi. Ashula, shuningdek, oʻn olti davlatda kamida oltin sertifikatini (jumladan, Braziliyada olmos, Buyuk Britaniyada platina sertifikatlari) qoʻlga kiritdi. Qoʻshiq uchun video klip ham olingan boʻlib, unga Lope Serrano va Nicolás Méndez rejissorlik qilishdi. Klipni suratga olish jarayonlari Ispaniyaning Barselona shahrida boʻlib oʻtdi. Ashula klipida Lipa turfa rangli ombor sahnasida raqsga tushayotgani tasvirlanib, u animega asoslangan animatsiyalarni oʻz ichiga oladi. Video klip koʻplab yutuqlarga, jumladan 2020-yilda oʻtkazilgan MTV Video Music mukofotlari topshirish marosimida „Eng yaxshi vizual effektlar“ mukofotiga loyiq topildi.